title: Εκτελεστικός κανονισμός (ΕΕ) αριθ. 1127/2013 της Επιτροπής, της 7ης Νοεμβρίου 2013 , για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Montasio (ΠΟΠ)]

text:
               13.11.2013

               EL

               Επίσημη Εφημερίδα της Ευρωπαϊκής Ένωσης

               L 302/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1127/2013 ΤΗΣ ΕΠΙΤΡΟΠΉΣ
   της 7ης Νοεμβρίου 2013
   για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Montasio (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 53 παράγραφος 2 δεύτερο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΚ) αριθ. 1151/2012, η Επιτροπή εξέτασε την αίτηση της Ιταλίας για την έγκριση τροποποίησης των προδιαγραφών της προστατευόμενης ονομασίας προέλευσης «Montasio», η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής (2), όπως τροποποιήθηκε με τον κανονισμό (ΕΚ) αριθ. 355/2011 (3).

               (2)

               Η αίτηση έχει στόχο την τροποποίηση των προδιαγραφών με διευκρίνιση της μεθόδου παραγωγής.

               (3)

               Η Επιτροπή εξέτασε την εν λόγω τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας, κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012, η Επιτροπή μπορεί να την εγκρίνει, χωρίς να προσφύγει στη διαδικασία των άρθρων 50 έως 52 του εν λόγω κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης ονομασίας προέλευσης «Montasio» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενιαίο έγγραφο, που περιλαμβάνει τα κύρια στοιχεία των προδιαγραφών, παρατίθεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Νοεμβρίου 2013.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ L 148 της 21.6.1996, σ. 1.

      (3)  ΕΕ L 98 της 13.4.2011, σ. 6.

      ΠΑΡΑΡΤΗΜΑ I
      Εγκρίνεται η ακόλουθη τροποποίηση των προδιαγραφών της προστατευόμενης ονομασίας προέλευσης «Montasio»:

         1η τροποποίηση

      Η φράση: «Το χρησιμοποιούμενο γάλα πρέπει να προέρχεται από το βραδινό και το πρωινό άρμεγμα, με ανώτατο όριο τέσσερα διαδοχικά αρμέγματα» αντικαθίσταται από την ακόλουθη φράση: «Το γάλα πρέπει να προέρχεται από διαδοχικά αρμέγματα και να συλλέγεται εντός 48 ωρών από το πρώτο άρμεγμα».
      Αρχικά, το γάλα που παραδινόταν εντός 48 ωρών προερχόταν αποκλειστικά από τα παραδοσιακά αρμέγματα, που ήταν τέσσερα. Με την εισαγωγή του αυτόματου αρμέγματος, ο αριθμός των δυνατών διαδοχικών αρμεγμάτων εντός της περιόδου των 48 ωρών μπορεί να είναι μεγαλύτερος. Επομένως, διατηρείται το χρονικό διάστημα, αλλά τροποποιείται ο συνολικός αριθμός αρμεγμάτων. Από τεχνική και επιστημονική άποψη, η χρήση συστημάτων αυτόματου αρμέγματος δεν επηρεάζει αρνητικά τις ιδιότητες του γάλακτος· ειδικότερα, η σύστασή του είναι στατιστικά συγκρίσιμη, όσον αφορά τις λιπαρές ουσίες και το πρωτεϊνικό κλάσμα, με αυτή του γάλακτος που λαμβάνεται με παραδοσιακό άρμεγμα. Επιπλέον, τα συστήματα αυτά είναι επωφελέστερα για την υγεία των αγελάδων, καθώς τις απαλλάσσουν από το στρες που υφίστανται, σε περιόδους υψηλής γαλακτοφορίας, όταν εκτελούνται μόνον δύο αρμέγματα. Η δυνατότητα να αρμέγονται μεγάλες ποσότητες γάλακτος περισσότερες από δύο φορές την ημέρα έχει επίσης ως αποτέλεσμα να υποβάλλονται σε μικρότερη πίεση οι μαστοί και οι θηλές, να βελτιώνεται η μικροβιολογική ποιότητα του γάλακτος και να μειώνεται η εμφάνιση μαστίτιδων.
      Η χρήση αυτών των συστημάτων επιτρέπει επίσης τη βελτίωση της ρεολογικής συμπεριφοράς του γάλακτος, με την οποία μετράται η ικανότητα πήξης του, με αποτέλεσμα η αντίδραση του τυροπήγματος στην ενζυμική δράση να είναι ταχύτερη και να ενισχύεται η ανθεκτικότητά του στη μηχανική δράση των λεπίδων τεμαχισμού τυροπήγματος.

         2η τροποποίηση

      Υφιστάμενη διατύπωση: «Το γάλα που προορίζεται για την παραγωγή του τυριού “Montasio“ ΠΟΠ πρέπει να μην υποβάλλεται σε παστερίωση και να συνοδεύεται από σαφώς θετική ανάλυση φωσφατασών.»
      Τροποποιημένο κείμενο: «Το γάλα που προορίζεται για την παραγωγή του τυριού “Montasio” ΠΟΠ δεν πρέπει να υποβάλλεται σε παστερίωση. Οι αναλύσεις που ενδεχομένως εκτελούνται στο γάλα που έχει υποβληθεί σε θερμική επεξεργασία και προορίζεται για την παραγωγή του τυριού “Montasio” ΠΟΠ πρέπει να έχουν ως αποτέλεσμα σαφώς θετική αντίδραση στη δοκιμασία φωσφατάσης.»
      Εδώ και πολλά έτη, τα τυροκομεία που εφαρμόζουν αυτοέλεγχο υποβάλλουν το γάλα σε συστηματικό έλεγχο με καθημερινή καταγραφή των θερμοκρασιών περάσματος του γάλακτος. Ως εκ τούτου, η δοκιμασία της φωσφατάσης παραμένει η μέθοδος ανάλυσης που χρησιμοποιείται από τον οργανισμό ελέγχου για την επαλήθευση της τήρησης των διατάξεων των προδιαγραφών. Ο έλεγχος αυτός εκτελείται βάσει της ανάλυσης κινδύνου.

         3η τροποποίηση

      Υφιστάμενο κείμενο: «Η παραγωγή του τυριού “Montasio” ΠΟΠ εκτελείται σύμφωνα με την ακόλουθη χρονική σειρά:

                  06)

                  θέρμανση στους 42-48 °C και κύλιση εκτός εστίας επί συνολική διάρκεια 20 έως 30 λεπτών·”.

            Προτεινόμενο κείμενο:

                  06)

                  «θέρμανση στους + 42-48 °C και αφαίρεση από το δοχείο πήξης εκτός εστίας ελάχιστης διάρκειας 10 λεπτών·».

            Διαπιστώθηκε ότι αυτά τα δύο στάδια (θέρμανση και εν συνεχεία αφαίρεση από το δοχείο πήξης εκτός εστίας) είναι δυνατόν να ποικίλλουν σημαντικά αναλόγως των υφιστάμενων τεχνικών και τεχνολογικών συνθηκών.
      Όσον αφορά τον εξοπλισμό, τα τυροκομεία παραγωγής του «Montasio» χρησιμοποιούν είτε χάλκινους κάδους (χωρητικότητας 1 έως 1,5 τόνου) είτε χαλύβδινους πολυδύναμους κάδους χωρητικότητας 3,5 έως 8 τόνων.
      Η χρήση αυτών των δύο τύπων κάδων αποτελεί καθοριστικό παράγοντα για τη διάρκεια θέρμανσης της τυρόμαζας, καθώς οι ταχύτητες θέρμανσης στον ατμό είναι πολύ διαφορετικές από αυτές που οφείλονται στον εκτελούμενο μετασχηματισμό.
      Όσον αφορά τη φάση αφαίρεσης από το δοχείο πήξης εκτός εστίας, στάδιο κατά το οποίο ένα τμήμα του ορού αφαιρείται από την τυρόμαζα, αυτή εξαρτάται από τη μέγιστη θερμοκρασία που έχει επιτευχθεί, την ταχύτητα ψύξης της τυρόμαζας, η οποία με τη σειρά της εξαρτάται από τον τύπο κάδου που χρησιμοποιήθηκε, από τις ποσότητες που μετασχηματίστηκαν σε κάθε κάδο, από το μέγεθος κόκκου του τυροπήγματος και από την ποσότητα του περιεχόμενου νερού η οποία απομακρύνεται υπό την επίδραση της θερμοκρασίας και της ανάδευσης.
      Επιπλέον, η αφαίρεση της τυρόμαζας από τον πυθμένα ή την κορυφή για τοποθέτηση στις τυροκομικές μήτρες μπορεί να γίνει νωρίτερα ή αργότερα, αναλόγως του χρόνου που είναι αναγκαίος για την εκτέλεση της εργασίας και του υφιστάμενου βαθμού αυτοματισμού.
      Για παράδειγμα, εάν η τυρόμαζα αφαιρείται από τον πυθμένα πολυδύναμου κάδου τοποθετημένου πάνω από επίπεδη επιφάνεια μορφοποίησης και φέρεται στην εν λόγω επιφάνεια, οι αναγκαίοι χρόνοι, για την ίδια ποσότητα, είναι μικρότεροι από αυτούς που απαιτούνται για τη χειρωνακτική αφαίρεση από τον πυθμένα χάλκινων κάδων σε λινό ύφασμα (τουλπάνι).
      Εάν ληφθεί επίσης υπόψη το γεγονός ότι ο βέλτιστος χρόνος αφαίρεσης του τυροπήγματος από τον πυθμένα προσδιορίζεται από κάθε τεχνίτη τυροκόμο σύμφωνα με καθημερινά κριτήρια αξιολόγησης, την προσωπική εμπειρία και γνώσεις του κ.λπ., είναι αναγκαίο να προσδιοριστεί ελάχιστη διάρκεια θέρμανσης και αφαίρεσης από το δοχείο πήξης εκτός εστίας.

      ΠΑΡΑΡΤΗΜΑ II

         ΕΝΟΠΟΙΗΜΕΝΟ ΕΝΙΑΙΟ ΕΓΓΡΑΦΟ

      Κανονισμός (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1)

         «MONTASIO»

      Αριθ. ΕΚ: IT-PDO-0317-0995-26.04.2012

         ΠΓΕ ( ) ΠΟΠ (X)

      1.   Ονομασία

      «Monatasio»
      2.   Κράτος μέλος ή τρίτη χώρα

      Ιταλία
      3.   Περιγραφή του γεωργικού προϊόντος ή του τροφίμου

      3.1.   Τύπος του προϊόντος

                  Κλάση 1.3.

                  Τυριά

            3.2.   Περιγραφή του προϊόντος για το οποίο ισχύει η ονομασία υπό 1

      Τυρί, από αγελαδινό γάλα, μέτριας και μακράς διάρκειας ωρίμασης, κυλινδρικού σχήματος με ίσια ή σχεδόν ίσια ράχη με πλευρές επίπεδες ή ελαφρώς κυρτές. Το τυρί Montasio παράγεται από μη παστεριωμένο γάλα με τη χρήση μόνο φυσικών ζυμεγερτών ή επιτρεπόμενων οξυγαλακτικών καλλιεργειών. Πρέπει να έχει ελάχιστη διάρκεια ωρίμασης 60 ημερών, με περιεκτικότητα σε υγρασία ελεγχόμενη σε δείγμα μετά από 10 και από 60 ημέρες ωρίμασης. Την 60ή ημέρα ωρίμασης το τυρί με την ΠΟΠ «Montasio» πρέπει να παρουσιάζει τα ακόλουθα χαρακτηριστικά: μέγιστο ποσοστό υγρασίας 36,72 %· λίπος επί ξηρού: τουλάχιστον 40 %· βάρος: 6 έως 8 kg· διάμετρος κεφαλιού: 30 έως 35 cm· ύψος ράχης: μέγιστο 8 cm· κρούστα: λεία, κανονική και ελαστική· μάζα: συμπαγής με ελαφριές οπές· χρώμα: φυσικό, τείνει προς αχυροκίτρινο· άρωμα: τυπικό· γεύση: ευχάριστη, τείνει προς καυστική για το «Montasio» μεγάλης διάρκειας ωρίμασης.
      3.3.   Πρώτες ύλες (μόνο για μεταποιημένα προϊόντα)

      Το τυρί «Montasio» ΠΟΠ παράγεται από γάλα προερχόμενο από κτηνοτροφικές μονάδες εγκατεστημένες στην περιοχή παραγωγής.
      Οι κυρίως εκτρεφόμενες φυλές είναι η Bruna των Άλπεων και οι Pezzata Rossa Italiana και Pezzata nera.
      Δεν χρησιμοποιούνται συντηρητικά και δεν επιτρέπεται να εφαρμόζεται καμία τεχνική θερμικής επεξεργασίας, πλην της ψύξης έως ελάχιστη θερμοκρασία 4 °C.
      3.4.   Ζωοτροφές (μόνο για προϊόντα ζωικής προέλευσης)

      Η διατροφή των αγελάδων αποτελείται κατά 75-85 % μεικτού βάρους από σιτηρά, ξηρές και νωπές χορτονομές και ενσιρώματα. Το υπόλοιπο 15 έως 25 % μεικτού βάρους αποτελείται από συμπυκνώματα και πρωτεϊνούχες πίτες. Επιτρέπεται η χρήση ανόργανων και βιταμινούχων συμπληρωμάτων. Οι ζωοτροφές προέρχονται κατά 60 % από τη γεωγραφική περιοχή. Απαγορεύονται οι ζωοτροφές οι οποίες, σύμφωνα με την τυροκομική παράδοση, θεωρείται ότι έχουν αρνητικές επιπτώσεις στην τυροκομική διαδικασία, όπως είναι οι χορτονομές που προέρχονται από ελώδη εδάφη ή εδάφη ευρισκόμενα κατά μήκος οδικών αξόνων μεγάλης κυκλοφορίας. Δεν επιτρέπονται επίσης τα οπωροκηπευτικά και η ελαιοκράμβη, καθώς και τα υποπροϊόντα μεταποίησης του ρυζιού, τα άλευρα ζωικής προέλευσης, τα βιομηχανικά είδη διατροφής ιατρικής χρήσης, ο πολτός νωπών τεύτλων, υγρός ή ενσιρωμένος, τα υποπροϊόντα μπίρας ή αποσταγμάτων, οι ενσιρωμένες χορτονομές (πλην ενσιρωμένου άχυρου και αραβόσιτου) και οι ουσίες που έχουν υποστεί ζύμωση και προέρχονται από βιομηχανική μεταποίηση φρούτων, τεύτλων, μπίρας και αποσταγμάτων.
      3.5.   Συγκεκριμένα στάδια της παραγωγής που πρέπει να εκτελούνται εντός της οριοθετημένης γεωγραφικής περιοχής

      Το σύνολο της παραγωγικής διαδικασίας (εκτροφή των βοοειδών και παραγωγή γάλακτος, πήξη, επεξεργασία του τυροπήγματος, μορφοποίηση, στράγγιση, αλάτιση και ωρίμαση) πρέπει να εκτελείται εντός της οριοθετούμενης στο σημείο 4 γεωγραφικής περιοχής.
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.

      —
      3.7.   Ειδικοί κανόνες για την επισήμανση

      Το προϊόν ταυτοποιείται με επισήμανση κατά την παραγωγή εκτελούμενη με τυροκομικές μήτρες που φέρουν τον κωδικό του τυροκομείου και το σύμβολο της επαρχίας, καθώς και την ημερομηνία παραγωγής (έτος, μήνας, ημέρα). Το «σήμα προέλευσης» του προϊόντος «Montasio» ΠΟΠ αποτελείται από τη λέξη «Montasio» η οποία αναγράφεται διαγωνίως με ευθεία και ανεστραμμένη γραφή (σχήμα 1).
      Το εν λόγω «σήμα προέλευσης» τοποθετείται σε όλη την παραγωγή των εκμεταλλεύσεων, συνεταιρισμένων ή μη, εφόσον αυτή έχει παραχθεί σύμφωνα με τις προδιαγραφές παραγωγής.

      1. Πυροσφραγίδα της ονομασίας «Montasio» και πλακέτα που φέρει την ένδειξη «PDM»
      2. Μήνας παραγωγής / 3. Ημέρα παραγωγής / 4. Κωδικός αριθμός του τυροκομείου / 5. Σύμβολο της επαρχίας / VI. Έτος παραγωγής
      Ο λογότυπος της ονομασίας αποτελείται από ένα κεφαλαίο «M» σχηματοποιημένο, κάτω από το οποίο αναγράφεται η ονομασία «MONTASIO». Αναπαράγεται πάντοτε με τη γραμματοσειρά «HORATIO». Οι αναλογίες πρέπει πάντοτε να είναι αυτές του σχήματος 2 (για παράδειγμα, 8 cm πλάτος για 6 cm ύψος).

      Όταν το σύνολο της παραγωγικής διαδικασίας, από την παραγωγή του γάλακτος έως την ελάχιστη ωρίμαση των 60 ημερών, εκτελείται εντός ορεινών περιοχών, όπως ορίζονται στην ισχύουσα εθνική νομοθεσία, οι οποίες περιλαμβάνονται στην περιοχή παραγωγής του τυριού «Montasio» ΠΟΠ, το τυρί επιτρέπεται να φέρει στην ετικέτα την ένδειξη «prodotto della montagna» (προϊόν του βουνού). Για τον σκοπό αυτό, στη ράχη τοποθετείται κατάλληλη πλακέτα που φέρει την ένδειξη «PDM», από τα αρχικά των λέξεων «prodotto della montagna» (προϊόν του βουνού).
      Ο λογότυπος της ονομασίας (σχήμα 2) επιτρέπεται να τοποθετείται στα κεφάλια του τυριού «Montasio» ΠΟΠ ηλικίας μεγαλύτερης των 100 ημερών ωρίμασης, στο ενδεδειγμένο τμήμα της ράχης, με πυροσφραγίδα, από τον οργανισμό προστασίας του τυριού Montasio (Consorzio per la Tutela del Formaggio Montasio) κατόπιν αιτήματος όλων των παραγωγών, συνεταιρισμένων ή μη, και ελέγχου από τον οργανισμό αυτό.
      4.   Συνοπτική οριοθέτηση της γεωγραφικής περιοχής

      Η περιοχή παραγωγής της ΠΟΠ «Montasio» περιλαμβάνει τα εξής: περιφέρεια Friuli-Venezia Giulia: το σύνολο του εδάφους της· περιφέρεια Veneto: το σύνολο του εδάφους των επαρχιών Belluno και Treviso και τμήμα του εδάφους των επαρχιών Padova και Venezia οριοθετούμενο ως εξής: «από το σημείο όπου συναντώνται η συνοριακή γραμμή της επαρχίας Treviso με αυτήν της επαρχίας Padova, στη συνέχεια κατά μήκος της δεύτερης έως το σημείο όπου συναντάται με τον αυτοκινητόδρομο Serenissima. Στη συνέχεια κατά μήκος του τελευταίου έως τη γέφυρα του αυτοκινητοδρόμου πάνω από τον ποταμό Brenta, στη συνέχεια κατά μήκος του ρου του ποταμού έως τις εκβολές του».
      5.   Δεσμός με τη γεωγραφική περιοχή

      5.1.   Ιδιαιτερότητα της γεωγραφικής περιοχής

      Οι φυσικοί παράγοντες συνδέονται με τις κλιματικές συνθήκες της περιοχής παραγωγής, η οποία είναι σε μεγάλο βαθμό ορεινή και ημιορεινή και χρησιμοποιείται για βόσκηση σε μεγάλο υψόμετρο και στα χειμαδιά, γεγονός που επηρεάζει την ποιότητα των χορτονομών που προορίζονται για τη διατροφή των αγελάδων γαλακτοπαραγωγής.
      Το τυρί «Montasio» αναφέρεται στον τιμοκατάλογο του San Daniele και του Udine (1773/1775). Το γεγονός αυτό αποδεικνύει ότι το «Montasio» αποτελεί εμπορικό προϊόν και όχι απλώς ένα προϊόν τοπικό ή προοριζόμενο μόνον για οικιακή κατανάλωση. Ο ισχυρός δεσμός του «Montasio» με την περιοχή παραγωγής αποδεικνύεται επίσης από τη σημαντική ώθηση που έδωσε η παραγωγή αυτού του τυριού στην ανάπτυξη των συνεταιριστικών οργανώσεων. Το «Montasio» και η ιδιαίτερη τεχνική παραγωγής του εξαπλώθηκαν ταχύτατα στις περιοχές Friuli και ανατολικό Veneto όχι μόνο λόγω του ανθρώπινου και του διαρθρωτικού παράγοντα (όπως η επινόηση των συνεταιριστικών γαλακτοκομείων και η ίδρυση της τεχνικής σχολής τυροκομίας), με αποτέλεσμα, τη δεκαετία του 1960, ο αριθμός ενεργών τυροκομείων να υπερβαίνει τα 650, αλλά και λόγω της συνεισφοράς του περιβάλλοντος στο οποίο αρχικά αναπτύχθηκε η τεχνική αυτή.
      Όσον αφορά τα χαρακτηριστικά του εδάφους παραγωγής, το ανατολικό τμήμα της Ιταλίας ανέκαθεν χαρακτηρίζεται από μεγάλο ύψος εαρινών και φθινοπωρινών βροχοπτώσεων, γεγονός που ευνόησε την εξάπλωση των λιβαδιών και την καλλιέργεια σιτηρών (σίτος και κριθή) που αποτελούν τη βάση της διατροφής των αγελάδων γαλακτοπαραγωγής. Με την πάροδο του χρόνου απέκτησε μεγάλη σημασία η ανάπτυξη της καλλιέργειας αραβοσίτου και, επομένως, της χρήσης του αραβοσίτου ως νωπής και ενσιρωμένης ζωοτροφής, ενώ πρόσφατα στην περιοχή παραγωγής αναπτύχθηκε η καλλιέργεια σόγιας ως πρωτεϊνούχου συμπληρώματος διατροφής.
      5.2.   Ιδιοτυπία του προϊόντος

      Το κυριότερο χαρακτηριστικό του «Montasio» είναι η μεγάλη του ικανότητα προς ωρίμαση μακράς/μέσης διάρκειας. Μεταξύ του συνόλου των εθνικών τυριών, το «Montasio» κατατάσσεται στα τυριά ημίσκληρης μάζας, αλλά, καθώς μπορεί να υποβληθεί σε ωρίμαση διάρκειας έως και 36 μηνών, κατατάσσεται επίσης στην κατηγορία των σπάνιων τυριών σκληρής μάζας μακράς ωρίμασης.
      Ένα άλλο χαρακτηριστικό του «Montasio» είναι οι διαστάσεις της μήτρας.
      Επιπλέον, στις προδιαγραφές της ΠΟΠ «Montasio» διατηρήθηκε η απαγόρευση παστερίωσης του γάλακτος, ώστε να διαφυλάσσεται στο μέγιστο δυνατό βαθμό το φυσικό βακτηριακό φορτίο του γάλακτος που παράγεται εντός της περιοχής παραγωγής.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

      Η ικανότητα προς ωρίμαση μακράς/μέσης διάρκειας είναι καρπός της εφαρμογής μιας «ήπιας» τεχνικής παρασκευής. Πράγματι, οι δόσεις οξυγαλακτικών καλλιεργειών που χρησιμοποιούνται είναι χαμηλές (περίπου 1 %), η θέρμανση επιτελείται σε χαμηλές θερμοκρασίες (42 έως 48 °C), ενώ η στράγγιση και η συμπίεση προσδίδουν στη ζύμη μέτρια σκληρότητα και υγρασία, μετά την πάροδο δύο μηνών ωρίμασης (που αντιστοιχεί στο ελάχιστο ποσοστό για την εμπορία του τυριού), περίπου 36 %.
      Το περιβάλλον όπου αναπτύχθηκε το «Montasio» διαθέτει μικροβιολογικά χαρακτηριστικά προσαρμοσμένα στην ανάπτυξη και τη διάδοση του τυριού. Πράγματι, το «Montasio» χαρακτηρίζεται από την παρουσία θερμόφιλης μικροβιακής χλωρίδας που ανέκαθεν επιτρέπει να λαμβάνεται ένα τυροκομικό προϊόν μοναδικό στο είδος του, το οποίο μπορεί να καταναλωθεί νωπό (τουλάχιστον δύο μήνες ωρίμασης σήμερα, γιατί παράγεται από μη παστεριωμένο γάλα) αλλά μπορεί επίσης να ωριμάσει έως 36 μήνες. Το τυρί αυτό παρουσιάζει επομένως οργανοληπτικά χαρακτηριστικά, σύσταση, γεύσεις και αρώματα που ποικίλλουν με την πάροδο του χρόνου, ακριβώς χάρη στο βακτηριακό του φορτίο που απαντά με φυσικό τρόπο στους λειμώνες και τους βοσκοτόπους της περιοχής παραγωγής.
      Πράγματι, μετά από δύο μήνες ωρίμασης, το «Montasio» παρουσιάζεται ως μετρίως σκληρό τυρί, με λεπτή γεύση που θυμίζει το γάλα προέλευσής του. Με την πρόοδο της ωρίμασης και της συμπύκνωσης των ουσιών, το «Montasio» αποκτά εντονότερες και ελαφρώς καυστικές γεύσεις, ενώ η μάζα του γίνεται πιο σκληρή και πιο εύθρυπτη.
      Με τη βελτίωση των κτηνοτροφικών τεχνικών, τον εξορθολογισμό των καλλιεργειών και την καθιέρωση υγιεινότερων μεθόδων αρμέγματος, έγινε αισθητή η ανάγκη εμπλουτισμού του γάλακτος με τους κατάλληλους για την τυροκομία μικροοργανισμούς που ήταν χρήσιμοι για την παραγωγή του «Montasio». Με τον τρόπο αυτό άρχισαν να χρησιμοποιούνται οι οξυγαλακτικές καλλιέργειες (πλούσιες σε κόκκους και φτωχές σε βάκιλλους), οι οποίες προέρχονται από το γάλα της περιοχής παραγωγής, πρακτική που στη συνέχεια διαδόθηκε ευρύτερα.

         Παραπομπή στη δημοσίευση των προδιαγραφών

      [Άρθρο 5 παράγραφος 7 του κανονισμού (ΕΚ) αριθ. 510/2006]
      Η εθνική διαδικασία ένστασης ενεργοποιήθηκε με τη δημοσίευση της πρότασης αναγνώρισης της προστατευόμενης ονομασίας προέλευσης «Montasio» στην Gazzetta Ufficiale della Repubblica Italiana αριθ. 271 της 21ης Νοεμβρίου 2011.
      Το κείμενο των προδιαγραφών μπορεί να αναζητηθεί στο διαδίκτυο:
      http://www.politicheagricole.it/flex/cm/pages/ServeBLOB.php/L/IT/IDPagina/3335
      ή απευθείας στην αρχική σελίδα του δικτυακού τόπου του Υπουργείου Πολιτικών Γεωργίας, Τροφίμων και Δασών (www.politicheagricole.it) — επιλογή «Qualità e sicurezza» (στο επάνω και δεξιά τμήμα της οθόνης) και κατόπιν «Disciplinari di Produzione all’esame dell’UE».

         (1)  ΕΕ L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).


title: Εκτελεστικός κανονισμός (ΕΕ) αριθ. 767/2014 της Επιτροπής, της 11ης Ιουλίου 2014, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

text:
               16.7.2014

               EL

               Επίσημη Εφημερίδα της Ευρωπαϊκής Ένωσης

               L 209/12

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 767/2014 ΤΗΣ ΕΠΙΤΡΟΠΉΣ
   της 11ης Ιουλίου 2014
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:

               (1)

               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ' εφαρμογή των γενικών αυτών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα.

               (4)

               Είναι σκόπιμο να προβλεφθεί ότι ο κάτοχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη 2 του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιουλίου 2014.

            Για την Επιτροπή,

            εξ ονόματος του Προέδρου,

         Algirdas ŠEMETA

            Μέλος της Επιτροπής

      (1)  ΕΕ L 256 της 7.9.1987, σ. 1.

      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη
                  (Κωδικός ΣΟ)

                  Αιτιολόγηση

                  (1)

                  (2)

                  (3)

                  Προϊόν που αποτελείται από ένα σύνολο από αποξηραμένες προμαγειρεμένες νούγιες (περίπου 65 g), ένα φακελάκι αρτύματα (περίπου 3,4 g), ένα φακελάκι βρώσιμο λάδι (περίπου 2 g) και ένα φακελάκι αποξηραμένα λαχανικά (περίπου 0,8 g).
                  Το προϊόν παρουσιάζεται ως σύνολο (κοινή συσκευασία), συσκευασμένο για λιανική πώληση, για την προετοιμασία ενός πιάτου με νούγιες.
                  Σύμφωνα με τις οδηγίες που αναγράφονται στη συσκευασία, πριν από την κατανάλωση πρέπει να προστεθεί βραστό νερό.

                  1902 30 10

                  Η κατάταξη καθορίζεται από τις διατάξεις των Γενικών Κανόνων 1, 3β) και 6 για την ερμηνεία της Συνδυασμένης Ονοματολογίας (ΓΕΚ) καθώς και από το κείμενο των κωδικών ΣΟ 1902, 1902 30 και 1902 30 10.
                  Το προϊόν είναι ένα σύνολο συσκευασμένο για λιανική πώληση, κατά την έννοια του γενικού κανόνα 3β). Ο ουσιώδης χαρακτήρας του προϊόντος προσδίδεται από τις νούγιες, λαμβανομένου υπόψη ότι αυτές συνιστούν το μεγαλύτερο ποσοστό του. Η κατάταξη του προϊόντος στην κλάση 2104 ως παρασκευάσματος για σούπες και ζωμούς, ως εκ τούτου, αποκλείεται.
                  Το προϊόν πρέπει να καταταχθεί στην κλάση 1902 ως ζυμαρικό εν γένει, έστω και ψημένο ή παραγεμισμένο ή αλλιώς παρασκευασμένο.


title: Εκτελεστικός κανονισμός (ΕΕ) αριθ. 718/2011 της Επιτροπής, της 20ής Ιουλίου 2011 , για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Riviera Ligure (ΠΟΠ)]

text:
               23.7.2011

               EL

               Επίσημη Εφημερίδα της Ευρωπαϊκής Ένωσης

               L 193/15

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 718/2011 ΤΗΣ ΕΠΙΤΡΟΠΉΣ
   της 20ής Ιουλίου 2011
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Riviera Ligure (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 4 πρώτο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 9 παράγραφος 1 πρώτο εδάφιο και κατ’ εφαρμογή του άρθρου 17 παράγραφος 2 του κανονισμού (ΕΚ) αριθ. 510/2006, η Επιτροπή εξέτασε την αίτηση της Ιταλίας για την έγκριση τροποποίησης των προδιαγραφών της προστατευόμενης ονομασίας προέλευσης «Riviera Ligure», η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής (2), όπως τροποποιήθηκε με τον κανονισμό (ΕΚ) αριθ. 123/97 της Επιτροπής (3).

               (2)

               Δεδομένου ότι οι εν λόγω τροποποιήσεις δεν είναι ήσσονος σημασίας κατά την έννοια του άρθρου 9 του κανονισμού (ΕΚ) αριθ. 510/2006, η Επιτροπή δημοσίευσε την αίτηση τροποποιήσεων, κατ’ εφαρμογή του άρθρου 6 παράγραφος 2 πρώτο εδάφιο του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (4). Δεδομένου ότι δεν έχει κοινοποιηθεί στην Επιτροπή καμία δήλωση ένστασης, βάσει του άρθρου 7 του κανονισμού (ΕΚ) αριθ. 510/2006, οι τροποποιήσεις πρέπει να εγκριθούν,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνονται οι τροποποιήσεις των προδιαγραφών οι οποίες έχουν δημοσιευθεί στην Επίσημη Εφημερίδα της Ευρωπαϊκής Ένωσης και αφορούν την ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Ιουλίου 2011.

            Για την Επιτροπή, εξ ονόματος του Προέδρου,

         Dacian CIOLOŞ

            Μέλος της Επιτροπής

      (1)  ΕΕ L 93 της 31.3.2006, σ. 12.

      (2)  ΕΕ L 148 της 21.6.1996, σ. 1.

      (3)  ΕΕ L 22 της 24.1.1997, σ. 19.

      (4)  ΕΕ C 305 της 11.11.2010, σ. 19.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση τα οποία προβλέπονται στο παράρτημα I της Συνθήκης:

         Κλάση 1.5.   Έλαια και λίπη

      ΙΤΑΛΙΑ
      Riviera Ligure (ΠΟΠ)


title: Εκτελεστικός κανονισμός (ΕΕ) αριθ. 693/2012 του Συμβουλίου, της 25ης Ιουλίου 2012 , για την τροποποίηση του εκτελεστικού κανονισμού (ΕΕ) αριθ. 723/2011 (για την επέκταση του οριστικού δασμού αντιντάμπινγκ που επιβάλλεται με τον κανονισμό (ΕΚ) αριθ. 91/2009 στις εισαγωγές ορισμένων συνδετήρων από σίδηρο ή χάλυβα, καταγωγής Λαϊκής Δημοκρατίας της Κίνας, στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία, είτε δηλώνονται ως καταγωγής Μαλαισίας ή μη), με τη χορήγηση απαλλαγής από την εφαρμογή των εν λόγω μέτρων σε έναν παραγωγό/εξαγωγέα της Μαλαισίας και τον τερματισμό της καταγραφής των εισαγωγών από τον εν λόγω παραγωγό/εξαγωγέα

text:
               31.7.2012

               EL

               Επίσημη Εφημερίδα της Ευρωπαϊκής Ένωσης

               L 203/23

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 693/2012 ΤΟΥ ΣΥΜΒΟΥΛΊΟΥ
   της 25ης Ιουλίου 2012
   για την τροποποίηση του εκτελεστικού κανονισμού (ΕΕ) αριθ. 723/2011 (για την επέκταση του οριστικού δασμού αντιντάμπινγκ που επιβάλλεται με τον κανονισμό (ΕΚ) αριθ. 91/2009 στις εισαγωγές ορισμένων συνδετήρων από σίδηρο ή χάλυβα, καταγωγής Λαϊκής Δημοκρατίας της Κίνας, στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία, είτε δηλώνονται ως καταγωγής Μαλαισίας ή μη), με τη χορήγηση απαλλαγής από την εφαρμογή των εν λόγω μέτρων σε έναν παραγωγό/εξαγωγέα της Μαλαισίας και τον τερματισμό της καταγραφής των εισαγωγών από τον εν λόγω παραγωγό/εξαγωγέα
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 11 παράγραφος 4 και το άρθρο 13 παράγραφος 4,
   Έχοντας υπόψη την πρόταση που υπέβαλε η Ευρωπαϊκή Επιτροπή, κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   Α.   ΙΣΧΥΟΝΤΑ ΜΕΤΡΑ

               (1)

               Το Συμβούλιο, με τον κανονισμό (ΕΚ) αριθ. 91/2009 (2), επέβαλε οριστικά μέτρα αντιντάμπινγκ για ορισμένους συνδετήρες από σίδηρο ή χάλυβα, καταγωγής Λαϊκής Δημοκρατίας της Κίνας. Με τον εκτελεστικό κανονισμό (ΕΕ) αριθ. 723/2011 (3), το Συμβούλιο επέκτεινε αυτά τα μέτρα σε ορισμένους συνδετήρες από σίδηρο ή χάλυβα που αποστέλλονται από τη Μαλαισία ( «τα επεκταθέντα μέτρα»), με εξαίρεση τις εισαγωγές που παράγονται από τις μαλαισιανές εταιρείες που αναφέρονται ρητά στον εν λόγω κανονισμό.

         Β.   ΤΡΕΧΟΥΣΑ ΕΡΕΥΝΑ

   1.   Αίτημα επανεξέτασης

               (2)

               Η Επιτροπή έλαβε αίτηση απαλλαγής από τα επεκταθέντα μέτρα σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού. Η αίτηση υποβλήθηκε από την Andfast Malaysia Sdn. Bhd. («Andfast»), παραγωγός στη Μαλαισία.

         2.   Έναρξη επανεξέτασης

               (3)

               Η Επιτροπή εξέτασε τα αποδεικτικά στοιχεία που υπέβαλε η Andfast και θεώρησε ότι ήταν επαρκή για να δικαιολογήσουν την έναρξη έρευνας σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού για τον καθορισμό της δυνατότητας χορήγησης απαλλαγής από τα επεκταθέντα μέτρα στην Andfast. Μετά τις διαβουλεύσεις με τη συμβουλευτική επιτροπή και αφού δόθηκε η δυνατότητα στον ενδιαφερόμενο ενωσιακό κλάδο παραγωγής να υποβάλει τις παρατηρήσεις του, η Επιτροπή, δυνάμει του κανονισμού (ΕΕ) αριθ. 1164/2011 (4) («ο κανονισμός για την έναρξη της έρευνας»), άρχισε επανεξέταση του εκτελεστικού κανονισμού (ΕΕ) αριθ. 723/2011 όσον αφορά την Andfast.

               (4)

               Ο κανονισμός για την έναρξη της επανεξέτασης κατήργησε τον δασμό αντιντάμπινγκ που είχε επιβληθεί με τον εκτελεστικό κανονισμό (ΕΕ) αριθ. 723/2011 όσον αφορά τις εισαγωγές του υπό εξέταση προϊόντος, το οποίο αποστέλλεται από τη Μαλαισία και παράγεται από την Andfast. Παράλληλα, δυνάμει του άρθρου 14 παράγραφος 5 του βασικού κανονισμού, οι τελωνειακές αρχές κλήθηκαν να λάβουν τα κατάλληλα μέτρα για την καταγραφή αυτών των εισαγωγών.

         3.   Υπό εξέταση προϊόν

               (5)

               Το υπό εξέταση προϊόν είναι ορισμένοι συνδετήρες από σίδηρο ή χάλυβα, πλην αυτών από ανοξείδωτο χάλυβα, δηλαδή ξυλόβιδες (εκτός των μακριών καρφιών με σπείρωμα), βίδες που σχηματίζουν σπείρωμα με το βίδωμά τους, άλλες βίδες και μπουλόνια με κεφαλή (έστω και με τα παξιμάδια και τις ροδέλες τους, αλλά εκτός των βιδών των κομμένων από σώματα με πλήρη τομή, και με πάχος στελέχους που δεν υπερβαίνει τα 6 mm και εκτός των βιδών και των μπουλονιών για τη στερέωση υλικού κατασκευής σιδηροτροχιών) και ροδέλες που αποστέλλονται από τη Μαλαισία, και που σήμερα υπάγονται στους κωδικούς ΣΟ ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 και ex 7318 22 00 («το υπό εξέταση προϊόν»).

         4.   Έρευνα

               (6)

               Η Επιτροπή ενημέρωσε επίσημα την Andfast και τους αντιπροσώπους της Μαλαισίας σχετικά με την έναρξη της επανεξέτασης. Τα ενδιαφερόμενα μέρη κλήθηκαν να κάνουν γνωστές τις απόψεις τους και ενημερώθηκαν για τη δυνατότητα να ζητήσουν να γίνουν δεκτά σε ακρόαση. Δεν παρελήφθη κανένα τέτοιο αίτημα.

               (7)

               Η Επιτροπή έστειλε επίσης ερωτηματολόγιο στην Andfast και έλαβε απάντηση εντός της ταχθείσας προθεσμίας. Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τους σκοπούς της επανεξέτασης. Πραγματοποιήθηκε επίσης επιτόπια επαλήθευση στις εγκαταστάσεις της Andfast.

         5.   Περίοδος έρευνας

               (8)

               Η έρευνα κάλυψε την περίοδο από την 1η Οκτωβρίου 2010 έως τις 30 Σεπτεμβρίου 2011 («ΠΕ»). Συγκεντρώθηκαν στοιχεία για την περίοδο από το 2008 μέχρι το τέλος της ΠΕ ώστε να εξετασθεί κάθε μεταβολή του διαγράμματος των εμπορικών συναλλαγών.

         Γ.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

               (9)

               Η έρευνα επιβεβαίωσε ότι η Andfast δεν ήταν συνδεδεμένη με κανέναν από τους εξαγωγείς ή παραγωγούς της Μαλαισίας ή της Κίνας, οι οποίοι υπόκεινται στα μέτρα αντιντάμπινγκ και δεν είχε εξαγάγει το υπό εξέταση προϊόν στην Ευρωπαϊκή Ένωση κατά την περίοδο της έρευνας που κατέληξε στα επεκταθέντα μέτρα, δηλαδή από την 1η Ιανουαρίου 2008 έως τις 30 Σεπτεμβρίου 2010. Οι πρώτες εξαγωγές της Andfast όσον αφορά το υπό εξέταση προϊόν πραγματοποιήθηκαν μετά την επέκταση των μέτρων για τη Μαλαισία.

               (10)

               Οι δραστηριότητες επεξεργασίας της Andfast μπορούν να θεωρηθούν ως ολοκλήρωση και συναρμολόγηση κατά την έννοια του άρθρου 13 παράγραφος 2 του βασικού κανονισμού. Η Andfast εισάγει ακατέργαστα τεμάχια από τη Λαϊκή Δημοκρατία της Κίνας, στα οποία, στη συνέχεια σχηματίζεται σπείρωμα, γίνεται επιμετάλλωση και συσκευάζονται μαζί με τα περικόχλια και τις ροδέλες στις εγκαταστάσεις της στη Μαλαισία. Το τελικό προϊόν πωλείται και εξάγεται στη συνδεδεμένη εταιρεία της στην Ένωση.

               (11)

               Αυτό δεν θεωρήθηκε ότι είναι διαδικασία που συνεπάγεται καταστρατήγηση, δεδομένου ότι θα μπορούσε να αποδειχθεί ότι η προστιθέμενη αξία των μερών που χρησιμοποιούνται από τη Λαϊκή Δημοκρατία της Κίνας, κατά τη συναρμολόγηση και την ολοκλήρωση της λειτουργίας, είναι μεγαλύτερη από το 25 % του κόστους κατασκευής.

               (12)

               Δεν προέκυψαν στοιχεία που να αποδεικνύουν ότι η Andfast αγόραζε το τελικό υπό εξέταση προϊόν από τη Λαϊκή Δημοκρατία της Κίνας για μεταπώληση ή εκ νέου αποστολή στην Ευρωπαϊκή Ένωση.

         Δ.   ΤΡΟΠΟΠΟΙΗΣΗ ΤΩΝ ΜΕΤΡΩΝ ΠΟΥ ΑΠΟΤΕΛΟΥΝ ΑΝΤΙΚΕΙΜΕΝΟ ΕΠΑΝΕΞΕΤΑΣΗΣ

               (13)

               Σύμφωνα με τα προαναφερθέντα συμπεράσματα που δείχνουν ότι η Andfast δεν εμπλέκεται σε πρακτικές καταστρατήγησης, η εταιρεία θα πρέπει να απαλλαγεί από τα ισχύοντα μέτρα αντιντάμπινγκ.

               (14)

               H καταγραφή των εισαγωγών ορισμένων συνδετήρων από σίδηρο ή χάλυβα που αποστέλλονται από τη Μαλαισία από την Andfast, όπως επιβάλλεται από τον κανονισμό για την έναρξη της έρευνας, θα πρέπει να παύσει. Σύμφωνα με το άρθρο 14 παράγραφος 5 του βασικού κανονισμού, που προβλέπει ότι τα μέτρα εφαρμόζονται στις καταγραφόμενες εισαγωγές από την ημερομηνία καταγραφής τους και ενόψει της απαλλαγής της εταιρείας από τα μέτρα, κανένας δασμός αντιντάμπινγκ δεν θα πρέπει να εισπράττεται για τις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία από την Andfast, οι οποίες, κατά την είσοδό τους στην Ένωση, καταγράφονται σύμφωνα με τον κανονισμό για την έναρξη της έρευνας.

               (15)

               Η απαλλαγή από τα επεκταθέντα μέτρα που χορηγήθηκε σε εισαγωγές ορισμένων συνδετήρων από σίδηρο ή χάλυβα που παράγονται από την Andfast, σύμφωνα με το άρθρο 13 παράγραφος 4 του βασικού κανονισμού, εξακολουθεί να ισχύει υπό τον όρο ότι τα πραγματικά περιστατικά, όπως αυτά έχουν εξακριβωθεί τελικώς, δικαιολογούν την απαλλαγή και ότι δεν τεκμηριώνεται, παραδείγματος χάριν, ότι η απαλλαγή χορηγείται ουσιαστικά βάσει ψευδών ή παραπλανητικών πληροφοριών που υπέβαλε η εν λόγω εταιρεία. Αν με βάση τα εκ πρώτης όψεως αποδεικτικά στοιχεία υπάρχουν διαφορετικές ενδείξεις ή αν οι εξαγωγές από την Andfast προς την Ευρωπαϊκή Ένωση αυξηθούν σημαντικά, η Επιτροπή μπορεί να κινήσει έρευνα για να καθορίσει αν δικαιολογείται η ανάκληση της απαλλαγής.

               (16)

               Η απαλλαγή από τα επεκταθέντα μέτρα που χορηγήθηκε σε εισαγωγές ορισμένων συνδετήρων από σίδηρο ή χάλυβα που παράγονται από την Andfast καθορίστηκε με βάση τα πορίσματα της παρούσας επανεξέτασης. Η απαλλαγή αυτή, επομένως, εφαρμόζεται αποκλειστικά στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία και παράγονται από τη συγκεκριμένη νομική οντότητα. Εισαγωγές συνδετήρων από σίδηρο ή χάλυβα, οι οποίοι παράγονται από οποιαδήποτε εταιρεία, η οποία δεν αναφέρεται ρητώς στο άρθρο 1 παράγραφος 1 του εκτελεστικού κανονισμού (ΕΕ) αριθ. 723/2011 με την επωνυμία της, συμπεριλαμβανομένων των οντοτήτων που συνδέονται με τις εταιρείες που αναφέρονται ρητά, δεν μπορούν να επωφεληθούν από την απαλλαγή και θα πρέπει να υπόκεινται στον εναπομένοντα δασμό που επιβάλλεται με τον εν λόγω κανονισμό.

               (17)

               Κρίνεται ότι στην περίπτωση αυτή απαιτούνται ειδικά μέτρα προκειμένου να εξασφαλίζεται η ορθή εφαρμογή των εν λόγω απαλλαγών. Τα ειδικά αυτά μέτρα περιλαμβάνουν την υποβολή, στις τελωνειακές αρχές του κράτους μέλους, έγκυρου εμπορικού τιμολογίου, το οποίο συμφωνεί με τις απαιτήσεις που ορίζονται στο παράρτημα του εκτελεστικού κανονισμού (ΕΕ) αριθ. 723/2011. Οι εισαγωγές που δεν συνοδεύονται από τέτοιο τιμολόγιο υπόκεινται σε επεκταθέντα δασμό αντιντάμπινγκ.

         Ε.   ΔΙΑΔΙΚΑΣΙΑ

               (18)

               Η Andfast και όλα τα άλλα ενδιαφερόμενα μέρη ενημερώθηκαν για τα γεγονότα και τις εκτιμήσεις βάσει των οποίων υπάρχει η πρόθεση χορήγησης απαλλαγής στην Andfast από τα επεκταθέντα μέτρα. Δεν παρελήφθησαν παρατηρήσεις,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 1 παράγραφος 1 του εκτελεστικού κανονισμού (ΕΕ) αριθ. 723/2011 τροποποιείται με την προσθήκη της ακόλουθης εταιρείας στον κατάλογο των εταιρειών που παράγουν ορισμένους συνδετήρες από σίδηρο ή χάλυβα στη Μαλαισία και των οποίων οι εισαγωγές ορισμένων συνδετήρων από σίδηρο ή χάλυβα απαλλάσσονται από την εφαρμογή της επέκτασης του οριστικού υπολειπομένου δασμού αντιντάμπινγκ:

      «Andfast Malaysia Sdn. Bhd. (πρόσθετος κωδικός TARIC B265)».

   Άρθρο 2
   Οι τελωνειακές αρχές καλούνται να παύσουν την καταγραφή των εισαγωγών που διεξάγεται σύμφωνα με το άρθρο 3 του κανονισμού (ΕΕ) αριθ. 1164/2011. Κανένας δασμός αντιντάμπινγκ δεν εισπράτεται επί των εισαγωγών που έχουν καταγραφεί με τον τρόπο αυτό.
   Άρθρο 3
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Ιουλίου 2012.

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  ΕΕ L 343 της 22.12.2009, σ. 51.

      (2)  ΕΕ L 29 της 31.1.2009, σ. 1.

      (3)  ΕΕ L 194 της 26.7.2011, σ. 6.

      (4)  ΕΕ L 297 της 16.11.2011, σ. 53.